CELEX: 32022D0289
Language: el
Date: 2022-02-22 00:00:00
Title: Εκτελεστική απόφαση (ΕΕ) 2022/289 της Επιτροπής της 22ας Φεβρουαρίου 2022 σχετικά με τη σύσταση της ΚΕΕΥ για την Ανάλυση και τον Πειραματισμό στον τομέα των Οικοσυστημάτων (ΚΕΕΥ-AnaEE) [κοινοποιηθείσα υπό τον αριθμό C(2022) 933] (Κείμενο που παρουσιάζει ενδιαφέρον για τον ΕΟΧ) (Τα κείμενα στη βουλγαρική, τσεχική, δανική, ολλανδική, γαλλική, ιταλική, φινλανδική και σουηδική γλώσσα είναι τα μόνα αυθεντικά)

24.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/73
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/289 ΤΗΣ ΕΠΙΤΡΟΠΗΣ
         της 22ας Φεβρουαρίου 2022
         σχετικά με τη σύσταση της ΚΕΕΥ για την Ανάλυση και τον Πειραματισμό στον τομέα των Οικοσυστημάτων (ΚΕΕΥ-AnaEE)
         
            
               [κοινοποιηθείσα υπό τον αριθμό C(2022) 933]
            
         
         (Κείμενο που παρουσιάζει ενδιαφέρον για τον ΕΟΧ)
         (Τα κείμενα στη βουλγαρική, τσεχική, δανική, ολλανδική, γαλλική, ιταλική, φινλανδική και σουηδική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Η Βουλγαρία, η Τσεχία, η Δανία, η Γαλλία, η Ιταλία, η Φινλανδία και το Διεθνές Κέντρο Ανωτέρων Μεσογειακών Αγρονομικών Σπουδών υπέβαλαν στην Επιτροπή αίτηση για τη σύσταση της Κοινοπραξίας Ευρωπαϊκής Ερευνητικής Υποδομής για την Ανάλυση και τον Πειραματισμό στον τομέα των Οικοσυστημάτων (ΚΕΕΥ-AnaEE) (στο εξής: αίτηση). Το Βέλγιο γνωστοποίησε την απόφασή του να συμμετάσχει στην ΚΕΕΥ-AnaEE αρχικά ως παρατηρητής.
                  
               
                     (2)
                  
                  
                     Οι αιτούντες συμφώνησαν ότι το κράτος μέλος υποδοχής της ΚΕΕΥ-AnaEE θα είναι η Γαλλία.
                  
               
                     (3)
                  
                  
                     Ο κανονισμός (ΕΚ) αριθ. 723/2009 ενσωματώθηκε στη συμφωνία για τον Ευρωπαϊκό Οικονομικό Χώρο (ΕΟΧ) με την απόφαση αριθ. 72/2015 της Μεικτής Επιτροπής του ΕΟΧ (2).
                  
               
                     (4)
                  
                  
                     Η Επιτροπή αξιολόγησε την αίτηση, σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009, και κατέληξε στο συμπέρασμα ότι πληροί τις απαιτήσεις που ορίζει ο εν λόγω κανονισμός. Κατά τη διάρκεια της αξιολόγησης, η Επιτροπή ζήτησε την άποψη ανεξάρτητων εμπειρογνωμόνων όσον αφορά την ανάλυση και τον πειραματισμό στον τομέα των οικοσυστημάτων.
                  
               
                     (5)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 20 του κανονισμού (ΕΚ) αριθ. 723/2009,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Συστήνεται η ΚΕΕΥ για την Ανάλυση και τον Πειραματισμό στον τομέα των Οικοσυστημάτων (ΚΕΕΥ-AnaEE).
            
            
               2.   Τα ουσιώδη στοιχεία του καταστατικού της ΚΕΕΥ-AnaEE παρατίθενται στο παράρτημα της παρούσας εκτελεστικής απόφασης.
            
         
         
            Άρθρο 2
            Η παρούσα απόφαση απευθύνεται στο Βασίλειο του Βελγίου, στη Δημοκρατία της Βουλγαρίας, στην Τσεχική Δημοκρατία, στο Βασίλειο της Δανίας, στη Γαλλική Δημοκρατία, στην Ιταλική Δημοκρατία και στη Δημοκρατία της Φινλανδίας.
         
         
            Βρυξέλλες, 22 Φεβρουαρίου 2022.
            
               
                  Για την Επιτροπή
               
               Mariya GABRIEL
               
                  Μέλος της Επιτροπής
               
            
         
         
            (1)  ΕΕ L 206 της 8.8.2009, σ. 1.
         
            (2)  Απόφαση της Μεικτής Επιτροπής του ΕΟΧ αριθ. 72/2015, της 20ής Μαρτίου 2015, για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών (ΕΕ L 129 της 19.5.2016, σ. 85).
      
      
         
            ΠΑΡΑΡΤΗΜΑ
            ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ-AnaEE
            
               Άρθρο 1
               Ονομασία
               Συστήνεται αποκεντρωμένη Κοινοπραξία Ευρωπαϊκής Ερευνητικής Υποδομής (ΚΕΕΥ) με την ονομασία «ΚΕΕΥ για την Ανάλυση και τον Πειραματισμό στον τομέα των Οικοσυστημάτων» (ΚΕΕΥ-AnaEE). Η εν λόγω κοινοπραξία συνιστά Κοινοπραξία Ευρωπαϊκής Ερευνητικής Υποδομής (ΚΕΕΥ) που έχει συσταθεί βάσει των διατάξεων του κανονισμού (ΕΚ) αριθ. 723/2009.
            
            
               Άρθρο 2
               Καταστατική έδρα
               Η ΚΕΕΥ-AnaEE έχει την καταστατική της έδρα στη Gif-sur-Yvette, Γαλλία.
            
            
               Άρθρο 3
               Καθήκοντα και δραστηριότητες
               
                  1.   Πρωταρχικό καθήκον της ΚΕΕΥ-AnaEE είναι η δημιουργία και λειτουργία αποκεντρωμένης ερευνητικής υποδομής αφιερωμένης στην ανάλυση και τον πειραματισμό στον τομέα των οικοσυστημάτων. Στόχος της είναι η παροχή των εργαλείων, των υπηρεσιών και των γνώσεων που απαιτούνται για την αντιμετώπιση των πολύπλοκων παγκόσμιων περιβαλλοντικών και κλιματικών προκλήσεων που αντιμετωπίζουν οι ανθρώπινες κοινωνίες.
               
               
                  2.   Η λειτουργία της ΚΕΕΥ-AnaEE διασφαλίζεται μέσω του κεντρικού κόμβου (CH), του κέντρου διεπαφής και σύνθεσης (ISC), του τεχνολογικού κέντρου (TC) και του κέντρου μοντελοποίησης δεδομένων (DMC).
               
               
                  3.   Για τους σκοπούς της παραγράφου 1, η ΚΕΕΥ-AnaEE:
                  
                              α.
                           
                           
                              συντονίζει την πρόσβαση στις εθνικές πλατφόρμες πειραματισμού, ανάλυσης και μοντελοποίησης και οργανώνει τη συνεργασία με τις ευρωπαϊκές εγκαταστάσεις·
                           
                        
                              β.
                           
                           
                              διευκολύνει ευρωπαϊκά ερευνητικά προγράμματα και έργα·
                           
                        
                              γ.
                           
                           
                              συμβάλλει στην ανάπτυξη τεχνολογίας, την εναρμόνιση μεθόδων, τη δημιουργία βιομηχανικών εταιρικών σχέσεων και τη διευκόλυνση της μεταφοράς γνώσεων·
                           
                        
                              δ.
                           
                           
                              συμβάλλει στην ανταλλαγή γνώσεων και/ή ικανοτήτων εντός του Ευρωπαϊκού Χώρου Έρευνας (ΕΧΕ) και στην αύξηση της χρήσης του διανοητικού δυναμικού σε ολόκληρη την Ευρώπη·
                           
                        
                              ε.
                           
                           
                              βελτιώνει την πρόσβαση, την κοινοχρησία και τη μοντελοποίηση των δεδομένων·
                           
                        
                              στ.
                           
                           
                              οργανώνει προγράμματα κατάρτισης·
                           
                        
                              ζ.
                           
                           
                              εφαρμόζει επικοινωνιακή στρατηγική·
                           
                        
                              η.
                           
                           
                              προβαίνει σε κάθε άλλη σχετική ενέργεια που είναι αναγκαία για την εκπλήρωση των στόχων της.
                           
                        
               
                  4.   Η ΚΕΕΥ-AnaEE ασκεί το πρωταρχικό της καθήκον σε μη κερδοσκοπική βάση. Η ΚΕΕΥ-AnaEE μπορεί να διεξάγει περιορισμένες οικονομικές δραστηριότητες, υπό τον όρο ότι έχουν στενή σχέση με τα πρωταρχικά καθήκοντα που ορίζονται στο άρθρο 3 παράγραφος 3 ανωτέρω και δεν θέτουν σε κίνδυνο την εκτέλεσή τους.
               
            
            
               Άρθρο 4
               Διάρκεια και διαδικασία εκκαθάρισης
               
                  1.   Η ΚΕΕΥ-AnaEE συστήνεται για αρχικό χρονικό διάστημα 10 ετών. Η συνέλευση των μελών μπορεί να αποφασίσει την παράταση του χρονικού διαστήματος για διαδοχικές περιόδους 10 ετών.
               
               
                  2.   Η εκκαθάριση της ΚΕΕΥ-AnaEE αποφασίζεται από τη συνέλευση των μελών σύμφωνα με το άρθρο 18 παράγραφος 10 του καταστατικού.
               
               
                  3.   Η ΚΕΕΥ-AnaEE ενημερώνει την Ευρωπαϊκή Επιτροπή για την απόφαση εκκαθάρισης της ΚΕΕΥ-AnaEE χωρίς αδικαιολόγητη καθυστέρηση και, σε κάθε περίπτωση, εντός 10 ημερών από τη λήψη της εν λόγω απόφασης.
               
               
                  4.   Τα στοιχεία ενεργητικού που απομένουν μετά την εξόφληση των χρεών της ΚΕΕΥ-AnaEE κατανέμονται μεταξύ των μελών κατ’ αναλογία προς τη σωρευμένη ετήσια εισφορά τους στην ΚΕΕΥ-AnaEE, η οποία ορίζεται στο άρθρο 17 του καταστατικού.
               
               
                  5.   Χωρίς αδικαιολόγητη καθυστέρηση και, σε κάθε περίπτωση, εντός 10 ημερών από την ολοκλήρωση της διαδικασίας εκκαθάρισης, η ΚΕΕΥ-AnaEE ενημερώνει σχετικά την Επιτροπή.
               
               
                  6.   Η ΚΕΕΥ-AnaEE παύει να υφίσταται από την ημερομηνία κατά την οποία η Ευρωπαϊκή Επιτροπή δημοσιεύει τη σχετική ανακοίνωση στη σειρά L της Επίσημης Εφημερίδας της Ευρωπαϊκής Ένωσης.
               
            
            
               Άρθρο 5
               Καθεστώς ευθύνης
               
                  1.   Η ΚΕΕΥ-AnaEE είναι υπεύθυνη για τα χρέη της.
               
               
                  2.   Η οικονομική ευθύνη των μελών για τα χρέη της ΚΕΕΥ-AnaEE, οποιασδήποτε φύσεως, περιορίζεται στην αντίστοιχη συνεισφορά τους στην ΚΕΕΥ-AnaEE ως προς το τελευταίο πλήρες έτος λειτουργίας.
               
               
                  3.   Η ΚΕΕΥ-AnaEE προβαίνει στη δέουσα ασφάλιση κατά των ιδιαίτερων κινδύνων που συνδέονται με τις δραστηριότητές της.
               
            
            
               Άρθρο 6
               Πολιτική παροχής πρόσβασης στους χρήστες
               
                  1.   Η πρόσβαση στις εγκαταστάσεις της ΚΕΕΥ-AnaEE και στις υπηρεσίες που παρέχονται από τον κεντρικό κόμβο ή τα κέντρα υπηρεσιών της ΚΕΕΥ-AnaEE διασφαλίζεται βάσει των αρχών της ανοικτής πρόσβασης. Η ΚΕΕΥ-AnaEE εφαρμόζει κανόνες πρόσβασης στις υποδομές και στο πλαίσιο αυτό προβλέπει πολιτική τελών που παρέχει κίνητρα στα μέλη της.
               
               
                  2.   Η ΚΕΕΥ-AnaEE, μέσω της διαδικτυακής πύλης της, παρέχει πληροφορίες σχετικά με τις κλιματικές και βιογεωγραφικές διαβαθμίσεις, καθώς και πληροφορίες σχετικά με συμπληρωματικές δεξιότητες και τεχνικές των πλατφορμών της ΚΕΕΥ-AnaEE, προκειμένου να συνδράμει τους επιστήμονες στο στάδιο της ανάπτυξης των έργων και να διευκολύνει την εκκόλαψη έργων με τη χρήση διαφόρων πλατφορμών στο σύνολο των μελών της.
               
               
                  3.   Ο κεντρικός κόμβος της ΚΕΕΥ-AnaEE παρέχει πρόσβαση στις εγκαταστάσεις της ΚΕΕΥ-AnaEE και στις υπηρεσίες που παρέχονται από τα κέντρα υπηρεσιών ή τις εθνικές πλατφόρμες, βάσει αξιολόγησης της επιστημονικής ποιότητας της προτεινόμενης χρήσης, η οποία στηρίζεται σε ανεξάρτητη επιστημονική αξιολόγηση από επιτροπή εμπειρογνωμόνων που διορίζεται από τη συνέλευση των μελών και στην τεχνική σκοπιμότητα που αξιολογείται από την ΚΕΕΥ-AnaEE. Τα ενδεχόμενα δεοντολογικά ζητήματα που σχετίζονται με μια πρόταση θα εξετάζονται από την ανεξάρτητη συμβουλευτική επιτροπή δεοντολογίας (βλέπε άρθρο 25 του καταστατικού).
               
               
                  4.   Σε περίπτωση που η πρόσβαση για ερευνητικούς σκοπούς στις εγκαταστάσεις και τις υπηρεσίες της ΚΕΕΥ-AnaEE πρέπει να περιοριστεί για λόγους δυναμικότητας, πραγματοποιείται επιλογή σύμφωνα με τη διαδικασία που ορίζεται στον κανονισμό λειτουργίας του καταστατικού, αφού ληφθούν υπόψη κριτήρια επιλογής με βάση την επιστημονική αριστεία και την τεχνική και οικονομική σκοπιμότητα των προτάσεων.
               
               
                  5.   Η ΚΕΕΥ-AnaEE καθιστά διαθέσιμα μεταδεδομένα κάθε έργου κατά την έναρξη, τόσο για πειραματικές ρυθμίσεις σε εθνικές πλατφόρμες όσο και για δεδομένα που παράγονται από κέντρα υπηρεσιών.
               
               
                  6.   Τα δεδομένα διατίθενται σύμφωνα με την πολιτική ανοικτής πρόσβασης της ΚΕΕΥ-AnaEE. Η πρόσβαση θα ρυθμίζεται σύμφωνα με τους κανόνες λειτουργίας του καταστατικού, γενικότερα με κοινή περίοδο χάριτος, μετά την οποία τα δεδομένα καθίστανται διαθέσιμα στο κοινό. Η πολιτική πρόσβασης λαμβάνει υπόψη το ευρωπαϊκό νομικό πλαίσιο προστασίας δεδομένων (1) που αφορά την κοινοχρησία δεδομένων προσωπικού χαρακτήρα των χρηστών μεταξύ των μελών.
               
            
            
               Άρθρο 7
               Πολιτική επιστημονικής αξιολόγησης
               Οι δραστηριότητες της ΚΕΕΥ-AnaEE αξιολογούνται κάθε 5 έτη από ad hoc ανεξάρτητη επιστημονική επιτροπή. Η συνέλευση των μελών κινεί την εν λόγω αξιολόγηση και, κατά περίπτωση, παρέχει συγκεκριμένες οδηγίες. Οι κανόνες λειτουργίας του καταστατικού θα καθορίζουν τις αρχές και τις διαδικασίες της εν λόγω αξιολόγησης.
            
            
               Άρθρο 8
               Πολιτική σε θέματα διάδοσης
               
                  1.   Η ΚΕΕΥ-AnaEE διευκολύνει την έρευνα και, κατά γενικό κανόνα, ενθαρρύνει την όσο το δυνατόν πιο ελεύθερη πρόσβαση στα ερευνητικά δεδομένα.
               
               
                  2.   Η ΚΕΕΥ-AnaEE ζητά από τους χρήστες να δημοσιοποιούν τα αποτελέσματα της έρευνάς τους και να τα καθιστούν διαθέσιμα μέσω της ΚΕΕΥ-AnaEE.
               
               
                  3.   Για να προσεγγίσει το στοχευόμενο κοινό, η ΚΕΕΥ-AnaEE αξιοποιεί πολλούς διαύλους, μεταξύ άλλων, διαδικτυακή πύλη, ενημερωτικό δελτίο, εργαστήρια, συμμετοχή σε συνέδρια, άρθρα σε περιοδικά και σε ημερήσιες εφημερίδες, μέσα κοινωνικής δικτύωσης κ.λπ.
               
            
            
               Άρθρο 9
               Πολιτική περί των δικαιωμάτων διανοητικής ιδιοκτησίας
               
                  1.   Όλα τα δικαιώματα διανοητικής ιδιοκτησίας που δημιουργούνται, προκύπτουν, αποκτώνται ή αναπτύσσονται από την ΚΕΕΥ-AnaEE στο πλαίσιο των δραστηριοτήτων της ανήκουν στην ΚΕΕΥ-AnaEE.
               
               
                  2.   Με την επιφύλαξη των όρων κάθε σύμβασης μεταξύ της ΚΕΕΥ-AnaEE και μελών ή παρατηρητών, όλα τα δικαιώματα διανοητικής ιδιοκτησίας που δημιουργούνται, προκύπτουν, αποκτώνται ή αναπτύσσονται από μέλος ή παρατηρητή ανήκουν στο εν λόγω μέλος ή παρατηρητή.
               
            
            
               Άρθρο 10
               Πολιτική απασχόλησης
               
                  1.   Οι όροι απασχόλησης της ΚΕΕΥ-AnaEE διέπονται από τη νομοθεσία της χώρας στην οποία απασχολείται το προσωπικό ή από τη νομοθεσία της χώρας στην οποία διεξάγονται οι δραστηριότητες της ΚΕΕΥ-AnaEE.
               
               
                  2.   Οι διαδικασίες επιλογής για θέσεις προσωπικού της ΚΕΕΥ-AnaEE χαρακτηρίζονται από διαφάνεια, αμεροληψία και τήρηση της ισότητας των ευκαιριών. Στο πλαίσιο της πρόσληψης και της απασχόλησης δεν εισάγονται διακρίσεις.
               
               
                  3.   Η πρόσληψη θα πραγματοποιηθεί με διεθνή δημοσίευση πρόσκλησης υποβολής υποψηφιοτήτων.
               
            
            
               Άρθρο 11
               Πολιτική σύναψης δημοσίων συμβάσεων
               
                  1.   Η ΚΕΕΥ-AnaEE αντιμετωπίζει τους υποψήφιους και τους προσφέροντες στο πλαίσιο σύναψης δημοσίων συμβάσεων με τρόπο ισότιμο, που δεν εισάγει διακρίσεις, ανεξάρτητα από το εάν είναι εγκατεστημένοι στην Ευρωπαϊκή Ένωση ή όχι. Η πολιτική σύναψης δημοσίων συμβάσεων της ΚΕΕΥ-AnaEE τηρεί τις αρχές της διαφάνειας, του ανταγωνισμού και της αποφυγής των διακρίσεων. Λεπτομερείς κανόνες σχετικά με τις διαδικασίες και τα κριτήρια σύναψης δημοσίων συμβάσεων ορίζονται στους κανόνες λειτουργίας του καταστατικού.
               
               
                  2.   Οι δημόσιες συμβάσεις μελών και παρατηρητών οι οποίες αφορούν δραστηριότητες της ΚΕΕΥ-AnaEE πραγματοποιούνται κατά τρόπο ώστε να δίνεται η δέουσα προσοχή στις ανάγκες της ΚΕΕΥ-AnaEE, στις τεχνικές απαιτήσεις και στις προδιαγραφές που εκδίδουν οι αρμόδιοι φορείς.
               
            
            
               (1)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).